เดินหน้ารณรงค์ควบคุมโรคใบด่างมันสำปะหลัง เกษตรกร ติดตาม เฝ้าระวัง ป้องกัน อย่างสม่ำเสมอ
นายรพีทัศน์ อุ่นจิตตพันธ์ รองอธิบดีกรมส่งเสริมการเกษตร กล่าวว่า จังหวัดกาญจนบุรีนับเป็นจังหวัดหนึ่งที่มีพื้นที่ปลูกมันสำปะหลังติดอันดับต้นๆ ของประเทศ เกษตรกรมีการปลูกหมุนเวียนต่อเนื่องตลอดทั้งปี ส่งผลให้สถานการณ์การระบาดของโรคใบด่างมันสำปะหลังมีแนวโน้มเพิ่มขึ้น โดยมีสาเหตุหลักจากการนำท่อนพันธุ์ที่เป็นโรคไปปลูกและมีแมลงหวี่ขาวยาสูบเป็นพาหะนำโรค กรมส่งเสริมการเกษตร กำหนดมาตรการสร้างการรับรู้ เพื่อแก้ไขปัญหาดังกล่าว ได้แก่ มาตรการสร้างการรับรู้ให้กับเจ้าหน้าที่ เกษตรกรและประชาชนทั่วไป ให้รับทราบและตระหนักรู้เกี่ยวกับที่มา ความสำคัญ ปัจจัยที่มีผลต่อการระบาดของโรค ผลกระทบที่เกิดจากการระบาดและแนวทางการป้องกันกำจัด เพื่อเตรียมเฝ้าระวังการเกิดการระบาดและรับมือกรณีเกิดการระบาดของโรคใบด่างมันสำปะหลัง มาตรการเฝ้าระวัง เพื่อป้องกันไม่ให้เกิดการระบาดขึ้นในพื้นที่ โดยการสำรวจติดตามสถานการณ์การระบาดศัตรูพืชอย่างสม่ำเสมอ มาตรการควบคุม เพื่อป้องกันการระบาดไม่ให้ขยายวงกว้าง โดยการทำลายต้นเป็นโรคเมื่อพบการระบาด มาตรการให้ความช่วยเหลือ กรณีเกิดความเสียหายตามระเบียบกระทรวงการคลัง และมาตรการติดตามและประเมินผล เพื่อการปรับแก้ในส่วนที่ยังเป็นปัญหาและอุปสรรคได้ทันท่วงที เพื่อให้การดำเนินงานเกิดประสิทธิภาพ มาตรการเหล่านี้ กรมส่งเสริมการเกษตร ได้ใช้เป็นแนวทางในการดำเนินการควบคุมการระบาดของโรค ซึ่งจะประสบความสำเร็จและมีประสิทธิภาพได้หรือไม่นั้น ต้องอาศัยความร่วมมือจากผู้มีส่วนเกี่ยวข้อง ทั้งพี่น้องเกษตรกรและผู้ประกอบการ ร่วมมือกันในการป้องกันกำจัดโรคใบด่างมันสำปะหลัง โดยนำความรู้และแนวทางการจัดการต่างๆ ไปปรับใช้ให้เกิดความตระหนักในการติดตามเฝ้าระวังและป้องกันการระบาดของโรคใบด่างมันสำปะหลังในแปลงปลูกของตนเองอย่างสม่ำเสมอและเพื่อป้องกันการแพร่ระบาดไปยังพื้นที่ปลูกอื่นๆ